‘ไทยคาร์ดิฟ’ลุยขายประกันสินเชื่อลดเกณฑ์สำรอง
ไทยประกันชีวิตเลิกซ้ำซ้อน ให้ไทยคาร์ดิฟเดินหน้าขายประกันสินเชื่ออย่างเดียว หวังลดตั้งสำรอง เสริมกองทุนแกร่ง
17 ก.พ. 2555

ไทยประกันชีวิตเลิกซ้ำซ้อน ให้ไทยคาร์ดิฟเดินหน้าขายประกันสินเชื่ออย่างเดียว หวังลดตั้งสำรอง เสริมกองทุนแกร่ง 
นายวิญญู ไชยวรรณ กรรมการ บริหาร บริษัท ไทยคาร์ดิฟ ประกันชีวิต เปิดเผยว่า ทางกลุ่มธุรกิจประกันชีวิตในเครือบริษัท ไทยประกันชีวิต ได้วางกลยุทธ์ในการทำธุรกิจใหม่ โดยต่อไปนี้บริษัทไทยคาร์ดิฟ ประกันชีวิต จะเน้นขายสินค้าที่ให้ความคุ้มครองชีวิตที่เป็นประกันสินเชื่อ หรือเครดิตไลฟ์เป็นหลัก ส่วนบริษัท ไทยประกันชีวิต จะขายประกันออมทรัพย์เป็นหลัก ทำให้ทั้งสองบริษัทมีความชัดเจนเรื่องของสินค้าและไม่ซ้ำซ้อนกันอีก
นายวิญญู กล่าวว่า กลยุทธ์ของบริษัท ไทยคาร์ดิฟ จะขายสินค้าผ่านพันธมิตรที่เป็นสถาบันการเงินต่างๆ ที่ทำธุรกิจปล่อยสินเชื่อบ้าน รถยนต์ รถจักรยานยนต์ หรือบัตรเครดิตเป็นหลัก ขณะอีกทางหนึ่งจะขายตรงทางโทรศัพท์ โดยบริษัทยังไม่มีนโยบายขายสินค้าผ่านตัวแทนแต่อย่างใด
น.ส.ศิรินทิพย์ โชติธรรมาภรณ์ ผู้จัดการทั่วไป บริษัท ไทยคาร์ดิฟ ประกันชีวิต กล่าวว่า การที่บริษัทเน้นขายเครดิตไลฟ์อย่างเดียวจะทำให้ลดความเสี่ยงเรื่องการหาผลตอบแทน เพื่อมาจ่ายให้กับแบบประกันสะสมทรัพย์เมื่อครบกำหนดสัญญาได้ ซึ่งแบบเครดิตไลฟ์ไม่ต้องรับผิดชอบในส่วนนี้ และยังส่งผลดีให้บริษัทไม่ต้องตั้งสำรองเพิ่มขึ้นด้วย ดังนั้นเงินกองทุนต่อสินทรัพย์เสี่ยงที่มีอยู่ 300% จากที่กฎหมายกำหนดไว้ 150% จึงเพียงพอต่อการทำธุรกิจโดยไม่ต้องเพิ่มทุนอย่างแน่นอน